ประกันชีวิตลั่นไม่สนการเมืองคงเป้าปีนี้20%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ธุรกิจประกันชีวิตยังไปได้สวย การเมืองไม่กระทบ ยอดขายไตรมาสแรกพุ่ง 19%
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า ในไตรมาสแรกที่ผ่านมาธุรกิจประกันชีวิตโดยรวมยังคงมีอัตราเติบโตสูงถึง 19% และในปีนี้คงเติบโตได้ถึง 1520% ตามที่คาดการณ์ไว้ ซึ่งสมาคมประกันชีวิตไทยยังไม่ได้มีการปรับลดเป้าแต่อย่างใด แม้จะมีสถานการณ์ความไม่สงบเกิดขึ้นในประเทศก็ตาม
อย่างไรก็ตาม ในส่วนของบริษัทนั้น ช่วง 4 เดือนที่ผ่านมามีเบี้ยรับรวม 9,230 ล้านบาท เติบโต 42% แบ่งเป็นเบี้ยใหม่ 3,866 ล้านบาท เติบโต 47% และเบี้ยต่ออายุ 5,364 ล้านบาท เติบโต 39%
ทั้งนี้ ช่องทางขายหลักยังมาจากธนาคารหรือแบงก์แอสชัวรันส์ที่เติบโต 67% ซึ่งมาจากธนาคารกสิกรไทยถึง 80% ขณะที่ช่องทางตัวแทนเติบโต 16% ช่องทางประกันกลุ่มเติบโต 20% และช่องทางอื่นเติบโต 44% 
“สินค้าประกันชีวิตยังคงได้รับการตอบรับเป็นอย่างดีจากลูกค้า และก็เป็นอย่างนี้มาหลายปีแล้ว ดังนั้นเราจึงมั่นใจว่าในปีนี้ไม่ว่าจะมีอะไรเกิดขึ้น ธุรกิจประกันชีวิตก็ยังเติบโตได้ดีอยู่ และบริษัทคงได้เบี้ย 30,350 ล้านบาท ตามเป้า” นายสาระ กล่าว